網友熱議10大香港街頭美食 港人日食375萬粒魚蛋只第3 冠軍竟是?
香港被譽為小食天堂,到底邊樣係必食?即講香港一樣小食,你會諗咩?
香港街頭小食出曬名又平、又好味,仲要種類多,唔知食咩好,「掃街」都係一個唔錯嘅選擇!根據早年調查指出,香港人平均一日就食大約375萬粒嘅魚蛋,認真誇張!今日就等網路溫度計用網路大數據話你知,香港人最鍾意食嘅街頭平民小食係邊十個啦!
香港必吃街頭美食Top 10(按圖看清👇👇👇)
DV小教室:《網路溫度計DailyView》透過《KEYPO大數據關鍵引擎》觀測、爬梳港澳地區2萬個公開網站頻道,包括新聞媒體、各大Social Media、Forum以及Blog,從中取得資料樣本數,並以AI語意程式作數據分析。「網路熱度」為主題項目相關的網路Posts和Comments ,數值愈大代表項目的討論度愈高。
NO.10 菠蘿包
菠蘿包冇菠蘿,但有脆脆嘅外層,新鮮出爐配埋奶茶咁食,絕對係三點三下午茶嘅必食之選!菠蘿包後來更發展新食法,將一塊凍牛油夾係熱辣辣嘅菠蘿包中間,冰火二重奏衝擊舌尖上嘅味蕾,口感對比勁強勁,除咗成為香港人嘅寵兒,更被外國遊客評為訪港必食,都算係揚威國際㗎!不過食菠蘿包嗰陣成日跌曬啲碎碎,建議第一次拍拖唔好食菠蘿包啦~
網民:「買菠蘿包返屋企食,煎隻蛋夾入去仲好味!」
NO.9 雞蛋仔
50年代嘅香港生活條件唔太好,而雞蛋仔正正源自於唔想浪費雞蛋被發明,到今時今日成為家喻戶曉嘅平民小食。最令香港人愛不釋手嘅原因係外脆內軟、煙煙韌韌嘅口感!時至今日坊間更研發咗唔同嘅新口味,例如係朱古力、抹茶等,仲會有雞蛋仔會夾埋花生碎、香蕉同雪糕一齊,不過以前一底只係$7蚊,依家加埋呢啲新組合,冇$70應該走唔甩!
網民:「以前就係平民小食,依家同出街食個飯差唔多!」
NO.8 腸粉
香港人心目中有兩種腸粉,一種係茶樓嘅布拉腸粉,而今日講嘅係另一種街頭小食腸粉,一定係圓柱體,口感煙韌,識食一定要混醬食嘅腸粉!無論係早、午、晚餐定宵夜,隨時隨地都會係街邊見到佢嘅身影!而香港有傳統老店賣腸粉賣到被評為2017年香港米芝蓮推薦街頭小食,唔知咁多位心目中嘅腸粉邊間最Top呢?
網民:「食豬腸粉係食回憶!」
相關文章:
👇👇👇NO.7 車仔麵
車仔麵係早期香港經濟尚未發展時嘅產物,小販只需用一架木頭車,準備好湯頭,麵、魚蛋、蘿蔔等配料,就可以即場畀客人自己搭配心頭好,配料點揀都咁搭,想食咩就食咩,好味又抵食,係唔少香港人心中嘅必食之選!隨住時代嘅發展,好多街邊檔都搬咗入鋪,車仔麵唔再有車仔,價錢都Double起跳,但依然有好多客仔捧場試曬全港嘅車仔麵㗎!
網民:「以前用木頭車喺街邊食車仔麵食曬塵,但依家食唔返嗰隻味!」
NO.6 大排檔
知唔知點解大排檔個鐵皮全部都係綠色?唔係規定,只係當時綠色嘅油最平!而講到大排檔就不得不提「撚手小菜」,夜晚必食豉椒炒蜆、避風塘鮮魷、煎蠔餅⋯⋯,用戰鬥碗配返兩杯啤酒同朋友嘻嘻哈哈又一day,啱曬想要放鬆嘅香港人!雖然依家喺戶外露天嘅大排檔愈嚟愈少,多數都搬入熟食中心,但熱鬧嘅氣氛同舊情懷依舊!唔知你心目中必去嘅大排檔又係邊間呢?
網民:「搬去室內都唔錯,夏天唔洗咁熱!」
NO.5 蛋撻
香港嘅蛋撻馳名中外,酥皮、曲奇皮都係經典之選,而兩派各有支持者。酥皮香口鬆脆,曲奇皮牛油味加分,唔知你又係邊派呢?蛋撻最令人回味無窮就係餡料好似燉蛋咁滑,外皮酥脆,呢道平民小食唔單只會出現喺麵包鋪、茶餐廳、酒樓,仲會出現喺各大酒店或高級烘焙店,後來更有唔同嘅新口味同食法。好食到有旅客臨飛前走去再買三十盒返台灣,蛋撻果然係香港之光!
網民:「食過好多新口味,都係經典最好食!」
NO.4 牛腩、牛雜
牛腩同牛雜,大家都係牛,唔洗分得咁細?牛雜講緊內臟,而牛腩就係肉,粉麵鋪多數兩樣都有,但牛腩就連茶餐廳、快餐店都有賣,但點解咁特別?因為間間用嘅醬汁同處理手法都係秘製,最常見係濃香柱候醬、清湯同咖喱,連埋粉麵飯一齊食,真係食極冇停口!因為有預先煮好,上菜速度極快,平日返工返學平靚正必食之選!
網民:「外國朋友成日問食邊間好,其實屋企樓下係最好食。」
相關文章:
👇👇👇NO.3 魚蛋
講到街頭小食,無可能冇魚蛋啦!魚蛋多數用平魚同麵粉再油炸而成,食落口感彈牙,再加上唔同口味嘅醬汁,雖然係肥咗啲,但好味又平,依家就連便利店都有賣,夠晒方便,相信絕大部分嘅香港人童年回憶都有佢。種類多變,仲有陳皮魚蛋同炸魚蛋,除咗喺街邊食,更可以用嚟打邊爐同BBQ,真心去到邊食到邊!
網民:「小息第一時間落去搶魚蛋食!」
NO.2 燒味、叉燒
2011年研究調查指出香港人勁鍾意食燒味,平均每4日就食一次,唔怪得會榮登榜二!而燒味嘅其中一種叉燒,舊年更被米其林評審員評為訪港必食!焦甜蜜香紅潤肉質鬆化嘅叉燒,無論單食定雙併又或者配飯麵食,佢都依然係主角!不過論到燒味飯,除咗各種燒肉、燒鴨,其靈魂莫過於係薑蓉同豉油,不服來辯!
網民:「細個聽呀媽講生舊叉燒都好過生你,就知香港人有幾鍾意!」
NO.1 燒賣
燒賣由細食到大,一直都係香港人嘅早、午、下午茶或晚餐,每間賣嘅特色都唔一樣,有嘅勝在醬汁多元化;有嘅勝在辣油惹味香口;有嘅勝在燒賣魚肉口感彈牙,真係不分伯仲。網上早前更設立「香港燒賣關注組」,分享各間燒賣食評,吸引大批網友加入同媒體報導,唔知你的最愛又係邊間呢?
網民:「要評好唔好食,其中一樣係睇有冇萬年豉油⋯⋯」
分析說明:本研究資料由《KEYPO大數據關鍵引擎》提供,分析時間範圍為2023年3月26日至2024年3月25日。KEYPO觀測港澳地區萬個網站頻道,包含新聞媒體、Facebook、Instagram、YouTube及各大討論區、BLOG等,針對本議題相關文本內容進行分析,並根據網友就該議題之討論,作為內容撰寫依據。
本文分析之結果,非參考投票、民調、網路問卷等資料,名次僅代表網路討論熱度大小,不代表網友正負評價。
延伸閱讀:
【本文由
授權轉載,研究資料由 提供。】「本文內容反映原文作者的意見,並不代表《香港01》的立場。」